b'\n_START_ARTICLE_\nBrusture\n_START_SECTION_\nDescriere\n_START_PARAGRAPH_\nBrusturele este oarecum \xc3\xaenalt, put\xc3\xa2nd ajunge p\xc3\xa2n\xc4\x83 la 2 metri \xc3\xaen\xc4\x83l\xc8\x9bime. Are frunze mari, alternate, frunzele bazale care apar \xc3\xaen primul an de vegeta\xc8\x9bie, triunghiulare, ovate sau cordate, cu marginele \xc3\xaentregi, cu un pe\xc8\x9biol lung, tomentoase pe partea inferioar\xc4\x83._NEWLINE_Florile sunt tubulate de culoare mov-violet, cu antere \xc8\x99i stamine concrescute \xc8\x99i grupate \xc3\xaen calatidii globulare, care formeaz\xc4\x83 un corimb. Acestea apar la mijlocul verii. Calatidiile sunt \xc3\xaenconjurate de un involucru format din numeroase bractee, fiecare curbat\xc4\x83 sub forma unui c\xc3\xa2rlig, permi\xc8\x9b\xc3\xa2nd s\xc4\x83 se aga\xc8\x9be de blana animalelor \xc8\x99i s\xc4\x83 fie c\xc4\x83rate pe distan\xc8\x9be mari. Fructele sunt achene; cu o lungime de cca 6\xc2\xa0mm, comprimate, cu papusuri scurte._NEWLINE_Rizomul este scurt, c\xc4\x83rnos, continuat cu o r\xc4\x83d\xc4\x83cina pivotant\xc4\x83 lung\xc4\x83 de  p\xc3\xa2n\xc4\x83 la 50\xc2\xa0cm lungime, de culoare brun-cenu\xc8\x99ie._NEWLINE_Tulpina este cilindric\xc4\x83, cu \xc8\x99an\xc8\x9buri longitudinale, ramificat\xc4\x83, acoperit\xc4\x83 cu peri.\n_START_SECTION_\nOrigine \xc8\x99i distribu\xc8\x9bie\n_START_PARAGRAPH_\nSpecia este nativ\xc4\x83 regiunilor temperate ale lumii vechi, din Scandinavia p\xc3\xa2n\xc4\x83 la Marea Mediteran\xc4\x83, \xc8\x99i din Arhipelagul Britanic p\xc3\xa2n\xc4\x83 \xc3\xaen Rusia, iar din Orientul Mijlociu p\xc3\xa2n\xc4\x83 \xc3\xaen China \xc8\x99i Japonia, inclusiv India. A fost naturalizat\xc4\x83 aproape pretutindeni \xc8\x99i poate fi g\xc4\x83sit\xc4\x83 mai ales \xc3\xaen zonele cu soluri bogate \xc3\xaen azot. Este considerat\xc4\x83 o plant\xc4\x83 ruderal\xc4\x83 (cre\xc8\x99te pe terenuri necultivate, lunci, c\xc3\xa2mpuri, margini de drum). Este deseori cultivat\xc4\x83 \xc3\xaen Japonia, unde ofer\xc4\x83 numele unui tip special de construc\xc8\x9bie.\n_START_SECTION_\nCultivare\n_START_PARAGRAPH_\nPrefer\xc4\x83 solurile lucrate, bogate \xc3\xaen humus, complet \xc3\xaensorite. Brusturele este foarte sensibil la \xc3\xaengr\xc4\x83\xc8\x99\xc4\x83mintele pe baz\xc4\x83 de azot. \xc3\x8enmul\xc8\x9birea se face direct prin semin\xc8\x9be, \xc3\xaen timpul verii. Recolta are loc la trei p\xc3\xa2n\xc4\x83 la cinci luni de la \xc3\xaens\xc4\x83m\xc3\xa2n\xc8\x9bare, toamna t\xc3\xa2rziu, moment dup\xc4\x83 care r\xc4\x83d\xc4\x83cinile devin prea fibroase.\n_START_SECTION_\nCompozi\xc8\x9bie chimic\xc4\x83\n_START_PARAGRAPH_\nR\xc4\x83d\xc4\x83cina con\xc8\x9bine inulin\xc4\x83, acid palmitic, steric \xc8\x99i cofeic, ulei volatil, viatmine din complexul B, nitrat de potasiu, steroli, hormoni vegetali, taninuri, mucilagii, mai con\xc8\x9bine o cantitate mare de fibre dietetice, este crocant\xc4\x83 cu o aroma dulce. R\xc4\x83d\xc4\x83cinile de brusture au o ac\xc8\x9biune antitermic\xc4\x83 \xc8\x99i au fost foarte c\xc4\x83utate \xc3\xaen timpul epidemiilor de cium\xc4\x83, se culeg \xc3\xaenainte de perioada de \xc3\xaenflorire. Frunzele con\xc8\x9bin fitoncide, arctiin\xc4\x83 \xc8\x99i lapanol.\n_START_SECTION_\nUtilizare culinar\xc4\x83\n_START_PARAGRAPH_\nBrusturele era utilizat \xc3\xaen Evul Mediu drept legum\xc4\x83, dar acum este rar folosit, cu excep\xc8\x9bia buc\xc4\x83t\xc4\x83riei japoneze, unde este numit gob\xc5\x8d (\xe7\x89\x9b\xe8\x92\xa1 sau \xe3\x82\xb4\xe3\x83\x9c\xe3\x82\xa6), buc\xc4\x83t\xc4\x83riei coreene, unde este numit ueong (\xec\x9a\xb0\xec\x97\x89), \xc8\x99i buc\xc4\x83t\xc4\x83riilor italiene \xc8\x99i portugheze, unde se nume\xc8\x99te bardana. Plantele sunt cultivate pentru r\xc4\x83d\xc4\x83cinile lor, care pot ajunge p\xc3\xa2n\xc4\x83 la un metru lungime \xc8\x99i un diametru de 2 centimetri._NEWLINE_Tulpinile imature, care vor avea flori, pot fi culese de asemenea prim\xc4\x83vara t\xc3\xa2rziu, \xc3\xaenainte de apari\xc8\x9bia florilor. Gustul este asem\xc4\x83n\xc4\x83tor anghinarei, aceste dou\xc4\x83 plante fiind \xc3\xaenrudite._NEWLINE_\xc3\x8en a doua jum\xc4\x83tate a secolului al XX-lea, brusturele a fost recunoscut interna\xc8\x9bional datorit\xc4\x83 cre\xc8\x99terii popularit\xc4\x83\xc8\x9bii dietelor macrobiotice, care sus\xc8\x9bin consumarea plantei. R\xc4\x83d\xc4\x83cina con\xc8\x9bine o cantitate considerabil\xc4\x83 de fibre dietetice gob\xc5\x8d (GDF, 6g per 100g), calciu, potasiu, aminoacizi \xc8\x99i are un num\xc4\x83r mic de calorii. Con\xc8\x9bine polifenoli, care cauzeaz\xc4\x83 culoarea \xc3\xaenchis\xc4\x83 la suprafa\xc8\x9b\xc4\x83 \xc8\x99i gustul p\xc4\x83m\xc3\xa2ntos, prin formarea de complexe tanin-fier._NEWLINE_R\xc4\x83d\xc4\x83cina este foarte crocant\xc4\x83 \xc8\x99i are o arom\xc4\x83 dulce, slab\xc4\x83, pu\xc8\x9bin p\xc4\x83m\xc3\xa2ntoas\xc4\x83, care poate fi redus\xc4\x83 prin men\xc8\x9binerea buc\xc4\x83\xc8\x9bilor t\xc4\x83iate \xc3\xaen ap\xc4\x83 pentru circa 10 minute. Combina\xc8\x9bia cu carnea de porc \xc3\xaen supa miso (tonjiru) \xc8\x99i takikomi gohan (pilaf japonez) este considerat\xc4\x83 delicioas\xc4\x83._NEWLINE_Un fel de m\xc3\xa2ncare japonez este kinpira gob\xc5\x8d, r\xc4\x83d\xc4\x83cini de brusture \xc8\x99i morcov t\xc4\x83iate julienne, stropite cu sos de soia, zah\xc4\x83r, mirin \xc8\x99i/sau sake \xc8\x99i ulei de susan. O alt\xc4\x83 m\xc3\xa2ncare este makizushi de brusture (sushi umplut cu r\xc4\x83d\xc4\x83cin\xc4\x83 de brusture murat\xc4\x83; r\xc4\x83d\xc4\x83cina de brusture este de obicei colorat\xc4\x83 artificial \xc3\xaen portocaliu, pentru a sem\xc4\x83na cu morcovul).\n_START_SECTION_\nUtilizare \xc3\xaen medicina tradi\xc8\x9bional\xc4\x83\n_START_PARAGRAPH_\nNaturali\xc8\x99tii populari consider\xc4\x83 brusturele uscat ca fiind un agent diuretic, diaforetic \xc8\x99i purificator al s\xc3\xa2ngelui, de asemenea ajut\xc4\x83 la eliminarea toxinelor renale \xc8\x99i hepatice. Semin\xc8\x9bele de brusture sunt utilizate \xc3\xaen medicina tradional\xc4\x83 chinez\xc4\x83, sub numele de niupangzi (_NEWLINE_chinez\xc4\x83: \xe7\x89\x9b\xe8\x92\xa1\xe5\xad\x90; pinyin: ni\xc3\xbap\xc3\xa1ngzi). Datorit\xc4\x83 efectului sau curativ purificator, brusturele este folosit \xc8\x99i \xc3\xaen reglarea colesterolului \xc8\x99i a trigliceridelor din s\xc3\xa2nge.'